‘Jagongeluk’-saak: Man weer in hofStefan Hepburn tydens ‘n vorige hofverskyning. Foto: Mariné Lourens Stefan Hepburn, die man wat op aanklag van moord teregstaan nadat hy glo per ongeluk ŉ plaaswerker tydens ŉ jagtog doodgeskiet het, het Donderdag weer in die Modimolle-landdroshof in Limpopo verskyn. Brig. Motlafela Mojapelo, woordvoerder van die polisie, het gesê die saak is tot 29 Junie uitgestel vir nadere ondersoek. Volgens Mojapelo wag die staat nog op forensiese verslae wat uitstaande is. Maroela Media het vroeër berig Hepburn en sy vrou het op 11 Februarie op ŉ plaas in die Tuinplaas-omgewing buite Modimolle bosvarke gaan jag. Hepburn het in sy verklaring wat aan die hof voorgelê is, gesê hulle het ná sononder in die mielieland gesit en vir die bosvarke gewag. Volgens Hepburn het hy ŉ donker voorwerp in die land gesien, wat soos ŉ groot bosvark gelyk en in sy rigting gekyk het. Hy beweer hy het ook die kenmerkende geluid gehoor van ŉ bosvark wat mieliestronke van die plant afstroop. Hepburn het gesê hy het na die voorwerp gemik en geskiet. Toe die voorwerp ŉ vreemde geluid maak, het hy besef hy het moontlik iemand raakgeskiet. Die oorledene is later as Jan Railo (23), ŉ werker op een van die buurplase, geïdentifiseer. Volgens Hepburn het polisiebeamptes, wat eerste op die toneel was, ŉ groot sak vol mielies ŉ paar meter van die oorledene in die land gevind. Hepburn het gesê hy vermoed Railo het gesit omdat hy besig was om mielies in die sak te sit. Kapt. Richard Boshomane, die ondersoekbeampte in die saak, kon egter nie in sy getuienis tydens Hepburn se borgtogverhoor bevestig of ŉ sak mielies wel naby die oorledene gevind is soos Hepburn beweer nie. Hy het aan die hof gesê met sy aankoms op die toneel was die liggaam van die oorledene reeds weggeneem. “Ek glo die beskuldigde [Hepburn] was op daardie plaas om die mielies te beskerm en enigiets te skiet wat hy daar aantref,” het Boshomane gesê. Hepburn is in Februarie op borgtog van R15 000 vrygelaat. Lees alle vorige berigte oor Stefan Hepburn op Maroela Media.